**10/02/2025**

Comunicat de presă

*Lansarea proiectului S.T.E.P. - Susținerea Talentului prin Educație de Perspectivă*

Academia de Studii Economice din București, liderul învățământului superior economic și de administrare publică din România și Europa de Sud-Est, anunță lansarea proiectului **S.T.E.P. - Susținerea Talentului prin Educație de Perspectivă, cod proiect** **326847.** Proiectul **este cofinanțat din Fondul Social European Plus (FSE+) prin Programul Educație și Ocupare 2021-2027** și se derulează pe o perioadă de 30 luni, în intervalul 01.01.2025 – 30.06.2027, beneficiind de o finanțare totală de 7.899.596,99 lei din care 7.741.605,04 lei reprezintă finanțare nerambursabilă. Proiectul S.T.E.P. își propune să creeze un cadru instituțional care să faciliteze accesul egal și informat la învățământul superior pentru tinerii aflați în situații de risc. Aceștia provin din familii cu venituri modeste, cu un nivel scăzut de educație al părinților sau din comunități defavorizate, inclusiv minoritatea romă.

Prin acest proiect, Academia de Studii Economice vizează sprijinirea tinerilor atât la nivel liceal, prin pregătire intensivă pentru examenul de bacalaureat, consiliere și mentorat. Un element central al proiectului îl reprezintă dezvoltarea unor grupuri de sprijin dedicate fiecărui nivel educațional. La nivel liceal, programul „Pas spre Viitor” urmărește nu doar pregătirea elevilor pentru tranziția către învățământul superior, ci și implicarea părinților și a profesorilor în acest proces. Activitățile proiectului dedicate învățământului preuniversitar se vor desfășura în județul Dâmbovița, în patru licee de tradiție, respectiv Liceul ”Aurel Rainu” din Fieni, Colegiul Național ”Nicolae Titulescu” din Pucioasa, Colegiul Economic ”Ion Ghica” din Târgoviște și Liceul Tehnologic ”Goga Ionescu” din Titu.

La nivel universitar, programul „Spre Succes” include mentorat oferit de absolvenți, reprezentanți ai mediului de afaceri și angajatori, contribuind astfel la o integrare mai ușoară a studenților în mediul academic și pe piața muncii. În contextul acestui proiect, ASE urmărește eliminarea barierelor educaționale și sociale care afectează tinerii proveniți din familii defavorizate. Datele Eurostat indică faptul că acești tineri se confruntă cu provocări majore, inclusiv riscul de sărăcie și excluziune socială, iar nivelul educațional al părinților influențează în mod direct accesul și succesul în educație. Prin intervenții integrate, S.T.E.P. își propune să rupă cercul vicios al dezavantajelor sociale, oferind resurse educaționale și sprijin adecvat celor care au nevoie cel mai mult de acestea.

Un aspect inovator al proiectului constă în crearea a trei laboratoare inclusive și a unui Centru de Asistență și Integrare a Persoanelor cu Dizabilități. Aceste facilități vor fi echipate cu tehnologii asistive moderne, cum ar fi dispozitive pentru studenții cu deficiențe de vedere, auz sau mobilitate, și vor oferi un mediu educațional accesibil și prietenos pentru toți. De asemenea, centrul va furniza servicii personalizate de consiliere, tutorat și suport pentru studenții cu dizabilități, facilitând astfel integrarea lor deplină în viața universitară. Impactul proiectului va fi resimțit nu doar pe durata implementării, ci și pe termen lung, prin mecanisme de sustenabilitate precum parteneriatele instituționale între licee și universitate, programele de consiliere continuă și materialele educaționale dezvoltate. Aceste inițiative vor contribui la crearea unei punți durabile între învățământul preuniversitar și cel universitar, sprijinind tinerii să își atingă potențialul maxim, indiferent de statutul socio-economic.

Prin proiectul S.T.E.P., Academia de Studii Economice din București reafirmă angajamentul său de a promova educația echitabilă și accesibilă, contribuind la formarea unei societăți mai incluzive și mai sustenabile.

**Date de Contact:**

**Manager de proiect:** Prof. univ. dr. Grigore Ioan PIROȘCĂ

**Email:** grigore.piroșcă@economie.ase.ro